[image: image1.png]M\ Generalitat
). de Catalunya






ACORD 92/2008, D’11 DE JUNY, DEL PLE DEL CONSELL DE L’AUDIOVISUAL DE CATALUNYA

Expedient núm. 02/A/2008. Modificació de l’estructura accionarial de la societat Lleida Televisió, SL.

1. Antecedents

I. El 8 de febrer de 2008 la societat Lleida Televisió, SL, va presentar davant el Consell de l’Audiovisual de Catalunya (núm. d’entrada 295/2008) una sol·licitud per a l’autorització administrativa prèvia de compravenda de 2 participacions socials, representatives del 3,33% del capital de la societat sol·licitant, propietat de Segrià TV, SL, en favor de Pic de Cogullo, SL, també soci de la concessionària.

II. La societat Lleida Televisió, SL té adjudicada la concessió per a la prestació del servei públic de televisió digital local, en règim de gestió indirecta, del programa número 4 del canal 50 amb referència TL02L de la demarcació de Lleida, mitjançant Acord de Govern de 18 de juliol de 2006.

2. Consideracions jurídiques

2.1. Competència del Consell de l’Audiovisual de Catalunya

L’article 41.1 de la Llei 22/2005, de 29 de desembre, de la comunicació audiovisual de Catalunya, estableix que qualsevol projecte de modificació de l’estructura accionarial o empresarial dels prestadors de serveis de comunicació audiovisual requereix l’autorització prèvia del Consell de l’Audiovisual de Catalunya.

2.2. Compromís adquirit per la societat sol·licitant

Amb caràcter previ i sense necessitat d’analitzar l’operació de modificació de l’estructura accionarial notificada per Lleida Televisió, SL, el capital de la qual pertany als socis Cadena Pirenaica de Ràdio i Televisió, SL (80,00%), Pic de Cogullo, SL (16,67%) i Segrià TV, SL (3,33%), s’ha de tenir en compte el contracte concessional signat el 15 d’octubre de 2006 entre el Govern de la Generalitat de Catalunya i la societat Lleida Televisió, SL, el qual, a la clàusula tercera, lletra c) estableix que són obligacions contractuals essencials, els compromisos particulars contrets pel concessionari en el sobre B de la seva proposta, que s’adjunta com a Annex II, formant-ne part d’aquest contracte.
D’altra banda, la clàusula 13.5.1 del sobre B (oferta tècnica) del Plec de clàusules administratives particulars i de prescripcions tècniques del contracte de gestió del servei públic de televisió digital local, relativa a la proposta econòmica, estableix que es valoraran positivament (fins a 50 punts) els compromisos expressos formulats per les persones físiques, jurídiques, associacions o fundacions licitadores de romandre durant més de cinc anys del període concessional en la societat, associació o fundació, sense alterar substancialment la seva estructura inicial, de manera que afecti al control de la mateixa i tenint especialment en consideració les garanties per assegurar el seu compliment.

En aquest punt, la societat sol·licitant va assolir el compromís en els termes següents: “Que assumeix el compromís de mantenir la participació accionarial a la societat Lleida Televisió, SL en les mateixes circumstàncies que en l’actualitat i durant un període de com a mínim 10 anys a comptar des del moment de l’adjudicació”. Aquest compromís es va valorar amb la puntuació màxima de 50 punts.

En conseqüència, tenint en compte que el compromís subscrit té caràcter d’obligació contractual essencial i que va obtenir en el concurs públic la puntuació corresponent, cal concloure que no es pot autoritzar a la societat Lleida Televisió, SL la compravenda de participacions socials a què s’ha fet referència en els antecedents d’aquest Acord.

Per tot l’exposat, el Ple del Consell de Audiovisual de Catalunya, adopta els següents

ACORDS

1. Denegar l’autorització per a la transmissió de participacions socials de la societat Lleida Televisió, SL, per part de Segrià TV, SL en favor de Pic de Cogullo, SL, per suposar un incompliment del compromís concessional que va adquirir Lleida Televisió, SL en el concurs públic per a l’atorgament de diverses concessions administratives per a la prestació en règim de gestió indirecta del servei públic de televisió digital local, en el qual va resultar adjudicatària d’un contracte a la demarcació de Lleida (programa número 4 del canal 50, amb referència TL02L).

2. Notificar aquest Acord a la societat Lleida Televisió, SL i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 11 de juny de 2008

Josep M. Carbonell i Abelló



Dolors Comas d’Argemir i Cendra

President

